Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τον καθορισμό της θέσης της Κοινότητας στο πλαίσιο του Μικτού Συμβουλίου ΕΕ-Μεξικού ενόψει της θέσπισης παραρτήματος στην απόφαση 2/2000 το οποίο αφορά την αμοιβαία διοικητική συνεργασία σε τελωνειακά θέματα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συμφωνία για την οικονομική εταιρική σχέση, τον πολιτικό συντονισμό και τη συνεργασία μεταξύ της Ευρωπαϊκής Κοινότητας και των κρατών μελών της, αφενός και των Ηνωμένων Πολιτειών του Μεξικού, αφετέρου, (συμφωνία συνεργασίας) υπεγράφη στις 8 Δεκεμβρίου 1997 [1]. Μεταξύ των στόχων της συμφωνίας περιλαμβάνεται η στενότερη και πιο εκτεταμένη συνεργασία για την αύξηση και τη διαφοροποίηση του εμπορίου και για την προετοιμασία του εδάφους για σταδιακή και αμοιβαία ελευθέρωση του εμπορίου.

[1] ΕΕ L 276, 28.10.2000.

2. Το άρθρο 17, παράγραφος 3 της απόφασης 2/2000 του Μικτού Συμβουλίου ΕΕ-Μεξικού που εκδόθηκε στο πλαίσιο της προαναφερόμενης συμφωνίας, προβλέπει ότι οι εθνικές διοικητικές αρχές αμφοτέρων των μερών παρέχουν αμοιβαία διοικητική συνδρομή σε τελωνειακά θέματα σύμφωνα με τις διατάξεις του παραρτήματος για την αμοιβαία διοικητική συνεργασία σε τελωνειακά θέματα που θα θεσπιστεί από το Μικτό Συμβούλιο το αργότερο εντός ενός έτους από την έναρξη ισχύος της απόφασης 2/2000.

3. Επί της βάσης αυτής διεξήχθησαν διαπραγματεύσεις μεταξύ της Επιτροπής και του Μεξικού από τις οποίες προέκυψε το παράρτημα και η συμφωνία υπό μορφή παραρτήματος που τέθηκε σε εφαρμογή στις Βρυξέλλες, στις 26 Μαρτίου 2001.

4. Στόχος του παραρτήματος αυτού είναι η πρόληψη, η επισήμανση και η δίωξη, μέσω της αμοιβαίας συνδρομής μεταξύ των αρμόδιων αρχών των ενδιαφερόμενων μερών, των δραστηριοτήτων που συνιστούν παράβαση της τελωνειακής νομοθεσίας. Η συνδρομή αυτή συνίσταται κυρίως στη διαβίβαση πληροφοριών και εγγράφων που προκύπτουν από τις έρευνες και στην παρακολούθηση προσώπων, εμπορευμάτων και τόπων ή μέσων μεταφοράς.

5. Το παράρτημα αυτό είναι σύμφωνο με τους όρους της πρότυπης εκδοχής που καταρτίστηκε το 1997 από την ομάδα εργασίας του Συμβουλίου για οικονομικά θέματα.

6. Το εν λόγω παράρτημα πρέπει πλέον να περατωθεί προκειμένου :

- να καθοριστεί η θέση που θα ληφθεί από την Κοινότητα στο πλαίσιο του Μικτού Συμβουλίου ΕΕ-Μεξικού ενόψει της εφαρμογής του άρθρου 17, παράγραφος 3 της απόφασης 2/2000.

2001/0214 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τον καθορισμό της θέσης της Κοινότητας στο πλαίσιο του Μικτού Συμβουλίου ΕΕ-Μεξικού ενόψει της θέσπισης παραρτήματος στην απόφαση 2/2000 το οποίο αφορά την αμοιβαία διοικητική συνεργασία σε τελωνειακά θέματα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300, παράγραφος 2, πρώτη φράση,

την πρόταση της Επιτροπής,

Εκτιμώντας τα εξής:

(1) Το άρθρο 17, παράγραφος 3 της απόφασης 2/2000 του Μικτού Συμβουλίου ΕΕ-Μεξικού που θεσπίστηκε από τη συμφωνία για την οικονομική εταιρική σχέση, τον πολιτικό συντονισμό και τη συνεργασία μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου [2], προβλέπει ότι οι διοικητικές αρχές αμφοτέρων των μερών παρέχουν αμοιβαία διοικητική συνδρομή σε τελωνειακά θέματα σύμφωνα με τις διατάξεις του παραρτήματος για την αμοιβαία διοικητική συνεργασία σε τελωνειακά θέματα που θα θεσπιστεί από το Μικτό Συμβούλιο το αργότερο εντός ενός έτους από τη θέση σε ισχύ της απόφασης 2/2000,

[2] ΕΕ L 276, 28.10.2000.

(2) Πρέπει απαραίτητα να καθοριστεί η θέση της Κοινότητας στο πλαίσιο του Μικτού Συμβουλίου ΕΕ-Μεξικού ενόψει της έκδοσης του προαναφερομένου παραρτήματος.

ΑΠΟΦΑΣIZEI:

Άρθρο μόνο

Η θέση της Κοινότητας στο πλαίσιο του Μικτού Συμβουλίου ΕΕ-Μεξικού ενόψει της εφαρμογής του άρθρου 17, παράγραφος 3 της απόφασης 2/2000 περιλαμβάνεται στο σχέδιο απόφασης του Μικτού Συμβουλίου ΕΕ-Μεξικού που επισυνάπτεται στην παρούσα απόφαση.

Βρυξέλλες,

Για το Συμβούλιο,

Ο Πρόεδρος

ΠΑΡΑΡΤΗΜΑ

ΑΠΟΦΑΣΗ Αριθ. ----- 2001 ΤΟΥ ΜΙΚΤΟΥ ΣΥΜΒΟΥΛΙΟΥ ΕΕ-ΜΕΞΙΚΟΥ

της .....

ΤΟ ΜΙΚΤΟ ΣΥΜΒΟΥΛΙΟ,

Έχοντας υπόψη:

τη συμφωνία οικονομικής εταιρικής σχέσης, πολιτικού συντονισμού και συνεργασίας μεταξύ, αφενός, της Ευρωπαϊκής Κοινότητας και των κρατών μελών της και, αφετέρου, των Ηνωμένων Πολιτειών του Μεξικού,

την απόφαση 2/2000 του Μικτού Συμβουλίου ΕΕ-Μεξικού και ειδικότερα το άρθρο 17, παράγραφος 3 αυτής,

Εκτιμώντας ότι το άρθρο 17, παράγραφος 3 της απόφασης 2/2000 προβλέπει ότι οι διοικήσεις αμφοτέρων των μερών παρέχουν αμοιβαία διοικητική συνδρομή σε τελωνειακά ζητήματα σύμφωνα με τις διατάξεις του παραρτήματος για την αμοιβαία διοικητική συνεργασία σε τελωνειακά θέματα που θα θεσπίσει το Μικτό Συμβούλιο το αργότερο ένα έτος μετά την ημερομηνία έναρξης ισχύος της απόφασης 2/2000.

ΑΠΟΦΑΣΙΖΕΙ:

Άρθρο 1

Εγκρίνεται το "Παράρτημα για την αμοιβαία διοικητική συνεργασία" στην απόφαση του Συμβουλίου 2/2000 το οποίο επισυνάπτεται στην απόφαση αυτή.

Άρθρο 2

Η παρούσα απόφαση αρχίζει να ισχύει ..........

ΠΑΡΑΡΤΗΜΑ

ΓΙΑ ΤΗΝ ΑΜΟΙΒΑΙΑ ΔΙΟΙΚΗΤΙΚΗ ΣΥΝΔΡΟΜΗ ΣΕ ΤΕΛΩΝΕΙΑΚΑ ΘΕΜΑΤΑ

Άρθρο 1

Ορισμοί

Για τους σκοπούς του παρόντος παραρτήματος:

(α) ως «τελωνειακή νομοθεσία», νοούνται οι νομικές ή ρυθμιστικές διατάξεις που θεσπίζουν η Ευρωπαϊκή Κοινότητα και το Μεξικό και οι οποίες διέπουν την εισαγωγή, την εξαγωγή, τη διαμετακόμιση εμπορευμάτων και την υπαγωγή αυτών σε οποιοδήποτε τελωνειακό καθεστώς, συμπεριλαμβανομένων των μέτρων απαγόρευσης, περιορισμού και ελέγχου,

(β) ως «αιτούσα αρχή» νοείται η αρμόδια διοικητική αρχή, η οποία ορίζεται από το Μέρος για το συγκεκριμένο σκοπό και η οποία υποβάλλει αίτηση συνδρομής με βάση το παρόν παράρτημα,

(γ) ως «αρχή στην οποία υποβάλλεται η αίτηση» νοείται η αρμόδια διοικητική αρχή, η οποία ορίζεται από το μέρος για το συγκεκριμένο σκοπό και στην οποία υποβάλλεται η αίτηση συνδρομής με βάση το παρόν παράρτημα,

(δ) ως "τελωνειακή αρχή" νοούνται για την Ευρωπαϊκή Κοινότητα οι αρμόδιες υπηρεσίες της Επιτροπής των Ευρωπαϊκών Κοινοτήτων και οι τελωνειακές υπηρεσίες των κρατών μελών της ΕΚ ενώ για το Μεξικό η Γραμματεία Οικονομικών και Δημόσιας Πίστης ή ο φορέας που την υποκαθιστά,

(ε) ως «προσωπικά στοιχεία» νοούνται όλες οι πληροφορίες που έχουν σχέση με συγκεκριμένο ή δυνάμενο να προσδιοριστεί άτομο,

(στ) ως "πράξη κατά παράβαση της τελωνειακής νομοθεσίας" νοείται κάθε παραβίαση ή απόπειρα παραβίασης της τελωνειακής νομοθεσίας,

(ζ) ως "πληροφορίες" νοούνται όλα τα δεδομένα, έγγραφα, εκθέσεις, επικυρωμένα ή πιστοποιημένα αντίγραφα ή άλλες κοινοποιήσεις, περιλαμβανομένων των πληροφοριών που έχουν υποστεί επεξεργασία ή/και ανάλυση προκειμένου να προκύψουν στοιχεία που αφορούν πράξη κατά παράβαση της τελωνειακής νομοθεσίας.

Άρθρο 2

Πεδίο εφαρμογής

1. Το παράρτημα προορίζεται αποκλειστικά για την αμοιβαία διοικητική συνδρομή μεταξύ των Μερών και οι διατάξεις του δεν δημιουργούν δικαίωμα σε οποιονδήποτε ιδιώτη να αποκτήσει, να διαγράψει ή να αποκλείσει οποιοδήποτε στοιχείο ή να εμποδίσει την εκτέλεση αιτήματος παροχής συνδρομής.

2. Το Μέρη οφείλουν να παρέχουν αμοιβαία συνδρομή στους τομείς δικαιοδοσίας τους κατά τον τρόπο και υπό τις προϋποθέσεις που θεσπίζει το παρόν παράρτημα, με σκοπό την ορθή εφαρμογή της τελωνειακής νομοθεσίας, κυρίως μέσω της πρόληψης, της ανίχνευσης και της καταπολέμησης των πράξεων που παραβιάζουν την εν λόγω νομοθεσία.

3. Η συνδρομή σε τελωνειακά ζητήματα, όπως ορίζεται στο παρόν παράρτημα, αφορά οποιαδήποτε διοικητική αρχή των Μερών που είναι αρμόδια για την εφαρμογή του παρόντος παραρτήματος. Παρέχεται με την επιφύλαξη των κανόνων που διέπουν την αμοιβαία συνδρομή σε ζητήματα ποινικού δικαίου. Δεν αφορά πληροφορίες οι οποίες λαμβάνονται κατά την άσκηση των αρμοδιοτήτων κατόπιν αιτήσεως των δικαστικών αρχών, εκτός εάν συμφωνήσουν οι αρχές αυτές.

4. Η συνδρομή για την ανάκτηση δασμών, φόρων ή προστίμων δεν καλύπτεται από το παρόν παράρτημα.

Άρθρο 3

Συνδρομή κατόπιν αιτήσεως

1. Κατόπιν αιτήσεως της αιτούσας αρχής, η αρχή στην οποία υποβάλλεται η αίτηση οφείλει να παράσχει κάθε σχετική πληροφορία, ώστε να καταστήσει την πρώτη ικανή να εξασφαλίσει την ορθή εφαρμογή της τελωνειακής νομοθεσίας, συμπεριλαμβανομένων πληροφοριών σχετικά με πράξεις που σημειώθηκαν ή που σχεδιάζονται και οι οποίες παραβαίνουν ή είναι δυνατόν να παραβούν αυτή τη νομοθεσία.

2. Κατόπιν αιτήσεως της αιτούσας αρχής, η αρχή στην οποία υποβάλλεται η αίτηση οφείλει να την ενημερώνει:

(α) σχετικά με το εάν εμπορεύματα που εξήχθησαν από το έδαφος ενός από τα Μέρη εισήχθησαν στο έδαφος του άλλου Μέρους κατά τον δέοντα τρόπο, προσδιορίζοντας, όταν κρίνεται σκόπιμο, το τελωνειακό καθεστώς που εφαρμόστηκε στα εν λόγω εμπορεύματα,

(β) σχετικά με το εάν εμπορεύματα που εισήχθησαν στο έδαφος ενός από τα μέρη εξήχθησαν από το έδαφος του άλλου μέρους κατά τον δέοντα τρόπο, προσδιορίζοντας, όταν κρίνεται σκόπιμο, το τελωνειακό καθεστώς που εφαρμόστηκε στα εν λόγω εμπορεύματα.

3. Κατόπιν αιτήσεως της αιτούσας αρχής, η αρχή στην οποία υποβάλλεται η αίτηση οφείλει, εντός του πλαισίου των νομικών κανονιστικών διατάξεών της, να λάβει τα αναγκαία μέτρα, ώστε να εξασφαλίσει ειδική επιτήρηση:

(α) των φυσικών ή νομικών προσώπων, για τα οποία υπάρχουν βάσιμοι λόγοι να πιστεύεται ότι συμμετέχουν ή συμμετείχαν σε πράξεις που διενεργήθηκαν κατά παράβαση της τελωνειακής νομοθεσίας,

(β) των χώρων όπου έχουν συγκεντρωθεί ή ενδέχεται να συγκεντρωθούν αποθέματα εμπορευμάτων υπό συνθήκες τέτοιες, ώστε να πιθανολογείται με βεβαιότητα ότι προορίζονται να χρησιμοποιηθούν για πράξεις που διενεργούνται κατά παράβαση της τελωνειακής νομοθεσίας,

(γ) των εμπορευμάτων που μεταφέρονται ή εναποθηκεύονται κατά τρόπο που δημιουργεί βάσιμες υποψήφιες ότι πρόκειται να χρησιμοποιηθούν για πράξεις που διενεργούνται κατά παράβαση της τελωνειακής νομοθεσίας,

(δ) των μεταφορικών μέσων για τα οποία υπάρχουν βάσιμες υποψίες ότι χρησιμοποιούνται ή ενδέχεται να χρησιμοποιηθούν για πράξεις που διενεργούνται κατά παράβαση της τελωνειακής νομοθεσίας.

Άρθρο 4

Αυτεπάγγελτη συνδρομή

Τα Μέρη παρέχουν αμοιβαία συνδρομή, με δική τους πρωτοβουλία και σύμφωνα με τις νομικές και κανονιστικές διατάξεις τους, εφόσον θεωρούν ότι αυτή είναι αναγκαία για την ορθή εφαρμογή της τελωνειακής νομοθεσίας, παρέχοντας ιδίως τις πληροφορίες που συγκεντρώνουν σχετικά με:

- δραστηριότητες οι οποίες αντίκεινται ή φαίνεται ότι αντίκεινται στη τελωνειακή νομοθεσία και οι οποίες ενδέχεται να ενδιαφέρουν το άλλο Μέρος,

- νέα μέσα ή μεθόδους που χρησιμοποιούνται κατά τη διενέργεια τέτοιων πράξεων,

- εμπορεύματα, που είναι γνωστό ότι αποτελούν αντικείμενο πράξεων που διενεργούνται κατά παράβαση της τελωνειακής νομοθεσία,

- φυσικά ή νομικά πρόσωπα, για τα οποία υπάρχουν βάσιμες υποψίες ότι αναμειγνύονται ή ότι έχουν αναμειχθεί σε πράξεις που διενεργούνται κατά παράβαση της τελωνειακής νομοθεσίας,

- μεταφορικά μέσα, για τα οποία υπάρχουν βάσιμοι λόγοι να πιστεύεται ότι χρησιμοποιήθηκαν, χρησιμοποιούνται ή πρόκειται να χρησιμοποιηθούν στο πλαίσιο πράξεων που συνιστούν παράβαση της τελωνειακής νομοθεσίας.

Άρθρο 5

Παράδοση/κοινοποίηση

Κατόπιν αιτήσεως της αιτούσας αρχής, η αρχή στην οποία υποβάλλεται η αίτηση λαμβάνει σύμφωνα με τις ισχύουσες σε αυτήν νομικές ή κανονιστικές διατάξεις, όλα τα αναγκαία μέτρα ούτως ώστε:

- να παραδίδονται όλα τα έγγραφα,

- να κοινοποιούνται όλες οι αποφάσεις,

που προέρχονται από την αιτούσα αρχή και που εμπίπτουν στο πεδίο εφαρμογής του παρόντος παραρτήματος, σε παραλήπτη που διαμένει ή είναι εγκατεστημένος στην επικράτεια της αρχής στην οποία υποβάλλεται η αίτηση.

Οι αιτήσεις παράδοσης εγγράφων ή κοινοποίησης αποφάσεων πρέπει να έχουν συνταχθεί γραπτώς σε επίσημη γλώσσα της αρχής στην οποία υποβάλλεται η αίτηση ή σε γλώσσα αποδεκτή από αυτή την αρχή.

Άρθρο 6

Μορφή και περιεχόμενο των αιτήσεων συνδρομής

1. Οι αιτήσεις βάσει του παρόντος παραρτήματος πρέπει να υποβάλλονται γραπτώς και να συνοδεύονται από τα έγγραφα που απαιτούνται για τη στήριξη των αιτήσεων. Προφορικές αιτήσεις είναι δυνατόν να γίνουν αποδεκτές, εφόσον το απαιτεί ο επείγων χαρακτήρας της περίπτωσης, αλλά πρέπει αμέσως να επιβεβαιώνονται γραπτώς.

2. Οι αιτήσεις που υποβάλλονται σύμφωνα με την παράγραφο 1 πρέπει να περιλαμβάνουν τα ακόλουθα στοιχεία:

(α) την αιτούσα αρχή,

(β) το ζητούμενο μέτρο,

(γ) το θέμα και το λόγο της αίτησης,

(δ) τις νομικές ή κανονιστικές διατάξεις και άλλα σχετικά νομικά έγγραφα,

(ε) ενδείξεις, όσο το δυνατόν πιο ακριβείς και πλήρεις, σχετικά με τα φυσικά ή νομικά πρόσωπα που αποτελούν τον στόχο των ερευνών,

(στ) περίληψη των σχετικών πραγματικών γεγονότων και των ερευνών που έχουν ήδη διεξαχθεί.

3. Οι αιτήσεις συντάσσονται σε μια από τις επίσημες γλώσσες της αρχής στην οποία υποβάλλονται ή σε γλώσσα αποδεκτή από αυτή την αρχή αυτή. Η απαίτηση αυτή δεν ισχύει για τυχόν έγγραφα τα οποία συνοδεύουν την αίτηση σύμφωνα με την παράγραφο 1.

4. Εάν κάποια αίτηση δεν πληροί τις τυπικές απαιτήσεις που προαναφέρθηκαν, είναι δυνατόν να ζητηθεί η διόρθωση ή η συμπλήρωσή της. ενδέχεται επίσης να διαταχθεί η λήψη προληπτικών μέτρων.

Άρθρο 7

Εκτέλεση αιτήσεων

1. Για να ικανοποιήσει αίτηση συνδρομής, η αρχή στην οποία υποβάλλεται η αίτηση ενεργεί, στο πλαίσιο των αρμοδιοτήτων και των διαθέσιμων πόρων της, όπως θα ενεργούσε για ίδιο λογαριασμό ή για άλλη αρχή του ίδιου Μέρους, διαβιβάζοντας τα στοιχεία που ήδη διαθέτει, διεξάγοντας τις κατάλληλες έρευνες, περιλαμβανομένων επαληθεύσεων, επιθεωρήσεων και της εξέτασης των στοιχείων, ή φροντίζοντας για τη διεξαγωγή τους. Η διάταξη αυτή ισχύει επίσης για οποιαδήποτε άλλη αρχή στην οποία διαβιβάζεται η αίτηση από την αρχή στην οποία έχει υποβληθεί η εν λόγω αίτηση, όταν η τελευταία αδυνατεί να ενεργήσει αφ' εαυτής.

2. Οι αιτήσεις συνδρομής ικανοποιούνται σύμφωνα με τις νομικές ή κανονιστικές διατάξεις του Μέρους στο οποίο υποβάλλεται η αίτηση.

3. Δεόντως εξουσιοδοτημένοι υπάλληλοι Μέρους είναι δυνατόν, με τη σύμφωνη γνώμη του άλλου Μέρους και σύμφωνα με το εσωτερικό δίκαιο της αρχής στην οποία έχει υποβληθεί η αίτηση καθώς και υπό τις προϋποθέσεις που καθορίζει το τελευταίο συμβαλλόμενο μέρος, να λαμβάνουν από τα γραφεία της αρχής στην οποία υποβάλλεται η αίτηση ή από άλλη αρχή όπως προβλέπεται στην παράγραφο 1, τα σχετικά βιβλία, μητρώα και άλλα έγγραφα ή μηχανοργανωμένα δεδομένα που τηρούνται στα εν λόγω γραφεία, να κάνουν φωτοτυπίες ή να αφαιρούν οποιεσδήποτε πληροφορίες ή επιμέρους στοιχεία που αφορούν πράξεις που παραβιάζουν τη τελωνειακή νομοθεσία και τα οποία η αιτούσα αρχή τα χρειάζεται για τους σκοπούς της εν λόγω συμφωνίας.

4. Τηρώντας το εσωτερικό δίκαιο της αρχής στην οποία υποβάλλεται η αίτηση και τις προϋποθέσεις που έχουν καθορισθεί από την τελευταία, είναι δυνατόν δεόντως εξουσιοδοτημένοι υπάλληλοι Μέρους, με τη σύμφωνη γνώμη του άλλου συμβαλλόμενου μέρους και υπό τις προϋποθέσεις που αυτό ορίζει, να παρίστανται στις έρευνες που διεξάγονται στην επικράτεια του τελευταίου.

5. Η απαίτηση οποιασδήποτε τελωνειακής αρχής ότι πρέπει να ακολουθηθεί συγκεκριμένη διαδικασία, υπόκειται στις εθνικές νομικές και διοικητικές διατάξεις της αρχής στην οποία έχει υποβληθεί η αίτηση.

Άρθρο 8

Μορφή υπό την οποία πρέπει να κοινοποιούνται οι πληροφορίες

1. Η αρχή στην οποία υποβάλλεται η αίτηση οφείλει να ανακοινώνει τα αποτελέσματα των ερευνών και να παρέχει εγγράφως, στην αιτούσα αρχή, οποιαδήποτε ζητηθείσα πληροφορία που υπάγεται στο άρθρο 9, συνοδευόμενη από τα σχετικά έγγραφα, επικυρωμένα αντίγραφα ή άλλα στοιχεία και, όπου κρίνεται σκόπιμο, εσωκλείοντας χρήσιμες πληροφορίες για την ερμηνεία ή τη χρήση.

2. Οι πληροφορίες αυτές μπορούν να παρασχεθούν σε μηχανοργανωμένη μορφή.

3. Το πρωτότυπο των φακέλων, των εγγράφων και των λοιπών στοιχείων ή επικυρωμένα ή πιστοποιημένα αντίγραφά τους διαβιβάζονται μόνο σε περιπτώσεις που τα αντίγραφα κρίνονται ανεπαρκή.

4. Το πρωτότυπο των φακέλων, εγγράφων και άλλων στοιχείων που έχουν διαβιβασθεί επιστρέφονται το συντομότερο δυνατό. δεν παραβιάζονται τα σχετικά δικαιώματα των Μερών ή τρίτων μερών.

Άρθρο 9

Εξαιρέσεις από την υποχρέωση παροχής συνδρομής

1. Υπάρχει η δυνατότητα άρνησης παροχής συνδρομής ή χορήγηση συνδρομής υπό ορισμένους όρους ή απαιτήσεις σε περιπτώσεις που το Μέρος κρίνει ότι η συνδρομή δυνάμει του παραρτήματος αυτού:

(α) θα μπορούσε να βλάψει την κυριαρχία του Μέρους από το οποίο έχει ζητηθεί η παροχή της συνδρομής δυνάμει του παρόντος παραρτήματος ή

(β) θα ήταν ενδεχόμενο να βλάψει τη δημοσία τάξη, την ασφάλεια ή άλλα ουσιώδη συμφέροντα, ιδίως στις περιπτώσεις που αναφέρονται στο άρθρο 10 παράγραφος 2. ή

(γ) θα παραβίαζε βιομηχανικό, εμπορικό ή επαγγελματικό απόρρητο.

2. Η αρχή στην οποία έχει υποβληθεί η αίτηση μπορεί να αναβάλει την παροχή της συνδρομής με το αιτιολογικό ότι ενδέχεται να αντίκειται σε διεξαγόμενη έρευνα, δίωξη ή διαδικασία. Σε μια τέτοια περίπτωση η αρχή στην οποία έχει υποβληθεί η αίτηση πρέπει να διαβουλευθεί με την αιτούσα αρχή προκειμένου να καθορίσει εάν μπορεί να χορηγηθεί συνδρομή υπό τους όρους ή τις συνθήκες που έχουν ορισθεί από την αρχή στην οποία υποβλήθηκε η αίτηση.

3. Στις περιπτώσεις κατά τις οποίες η αιτούσα αρχή ζητεί συνδρομή, την οποία η ίδια δεν θα ήταν σε θέση να παράσχει, εάν της ζητείτο κάτι τέτοιο, οφείλει στην αίτησή της να επιστήσει την προσοχή επί του γεγονότος αυτού. Σε αυτή την περίπτωση εναπόκειται στην αρχή στην οποία υποβάλλεται η αίτηση να αποφασίσει για τον τρόπο με τον οποίο θα ανταποκριθεί στη συγκεκριμένη αίτηση.

4. Στην περίπτωση που δεν μπορεί να ικανοποιηθεί μια αίτηση, πρέπει να γίνει η δέουσα κοινοποίηση στην αιτούσα αρχή αναφέροντας τους σχετικούς λόγους και περιστάσεις που μπορεί να έχουν σημασία για την περαιτέρω συνέχιση της υπόθεσης.

5. Για τις περιπτώσεις που προβλέπονται στις παραγράφους 1 και 2: η απόφαση της αρχής στην οποία υποβάλλεται η αίτηση και οι σχετικοί λόγοι πρέπει να κοινοποιούνται στην αιτούσα αρχή χωρίς καθυστέρηση.

Άρθρο 10

Ανταλλαγή πληροφοριών και εμπιστευτικότητα

1. Κάθε πληροφορία που κοινοποιείται υπό οποιαδήποτε μορφή, σύμφωνα με το παρόν παράρτημα, είναι εμπιστευτική ή περιορισμένης διάδοσης, αναλόγως των κανόνων που εφαρμόζει κάθε Μέρος. Καλύπτεται από την υποχρέωση τήρησης του υπηρεσιακού απορρήτου και χαίρει της πρόσθετης προστασίας που προσφέρουν η σχετική νομοθεσία του Μέρους που την έλαβε και οι αντίστοιχες διατάξεις που εφαρμόζονται από τα κοινοτικά όργανα.

2. Προσωπικά στοιχεία ανταλλάσσονται μόνον στις περιπτώσεις κατά τις οποίες το Μέρος στο οποίο διαβιβάζονται αναλαμβάνει συγχρόνως την υποχρέωση να προστατεύσει αυτά τα στοιχεία κατά τρόπο τουλάχιστον ισοδύναμο με αυτόν που εφαρμόζεται στη συγκεκριμένη περίπτωση από το Μέρος που τα παρέχει. Για το σκοπό αυτό, τα Μέρη πρέπει να ανταλλάσσουν πληροφορίες σχετικά με τους κανόνες που εφαρμόζουν, συμπεριλαμβανομένων όπου χρειάζεται, των νομικών διατάξεων που ισχύουν στα κράτη μέλη της Κοινότητας, καθώς και των ενδεχομένων αλλαγών που επέρχονται μετά τη θέση σε ισχύ του εν λόγω παραρτήματος.

3. Η χρησιμοποίηση σε δικαστικές ή διοικητικές διαδικασίες που έχουν κινηθεί για πράξεις που συνιστούν παράβαση της τελωνειακής νομοθεσίας, των πληροφοριών που έχουν αποκτηθεί δυνάμει του παρόντος παραρτήματος, θεωρείται ότι πραγματοποιείται για τους σκοπούς του παραρτήματος αυτού. Συνεπώς, τα Μέρη έχουν την ευχέρεια να χρησιμοποιούν ως αποδεικτικά στοιχεία στα πρακτικά τους, στις εκθέσεις και τις μαρτυρίες, καθώς και σε διάφορες καταγγελίες που εκδικάζουν τα δικαστήρια, πληροφορίες που έχουν λάβει και έγγραφα που έχουν συμβουλευθεί, σύμφωνα με τις διατάξεις του παρόντος παραρτήματος; Η αρμόδια αρχή η οποία χορήγησε την εν λόγω πληροφορία ή παρείχε πρόσβαση στα εν λόγω έγγραφα, πρέπει να ενημερώνεται για την χρήση αυτή.

4. Οι πληροφορίες που λαμβάνονται χρησιμοποιούνται αποκλειστικά για τους σκοπούς του παρόντος παραρτήματος. Σε περίπτωση κατ9ά την οποία κάποιο από τα Μέρη επιθυμεί να χρησιμοποιήσει τα στοιχεία αυτά για άλλους σκοπούς, ζητεί εκ των προτέρων τη γραπτή συγκατάθεση της αρχής που παρέχει τα στοιχεία. Η χρήση αυτή των στοιχείων υπόκειται στους περιορισμούς που επιβάλει η εν λόγω αρχή.

Άρθρο 11

Εμπειρογνώμονες και μάρτυρες

Υπάλληλος της αρχής στην οποία υποβάλλεται η αίτηση είναι δυνατόν να εξουσιοδοτηθεί να παραστεί, εντός των ορίων της παραχωρηθείσας άδειας, υπό την ιδιότητα του εμπειρογνώμονα ή του μάρτυρα, σε δικαστικές ή διοικητικές διαδικασίες που αφορούν ζητήματα που καλύπτει το παρόν παράρτημα στην επικράτεια του άλλου Μέρους, και να προσκομίσει αντικείμενα, έγγραφα ή κυρωμένα αντίγραφα τα οποία, ενδεχομένως, είναι αναγκαία για τις διαδικασίες. Η αίτηση παραστάσεως πρέπει να αναφέρει επακριβώς ενώπιον ποιας δικαστικής ή διοικητικής αρχής οφείλει να παρουσιασθεί ο υπάλληλος, για ποια ζητήματα και υπό ποια ιδιότητα ή αρμοδιότητα θα εξετασθεί.

Άρθρο 12

Δαπάνες της συνδρομής

1. Τα Μέρη παραιτούνται αμοιβαία από κάθε διεκδίκηση επιστροφής δαπανών, τις οποίες επισύρει η εφαρμογή του παρόντος παραρτήματος, εκτός, όπου κρίνεται σκόπιμο, από δαπάνες για εμπειρογνώμονες και μάρτυρες, καθώς και για διερμηνείς και μεταφραστές, οι οποίοι δεν αποτελούν υπαλλήλους υπηρεσιών του δημοσίου.

2. Εφόσον για την εκτέλεση της αίτησης απαιτούνται ή θα απαιτηθούν σημαντικές και έκτακτες δαπάνες, τα Μέρη διαβουλεύονται προκειμένου να καθορίσουν τους πόρους και τις προϋποθέσεις υπό τις οποίες θα εκτελεσθεί η αίτηση καθώς και τον τρόπο με τον οποίο θα καλυφθούν τα έξοδα.

Άρθρο 13

Εφαρμογή

1. Με την επιφύλαξη των διατάξεων του άρθρου 14 παράγραφος 3 τα Μέρη συμφωνούν ότι οποιοδήποτε θέμα προκύψει κατά την εφαρμογή του παρόντος παραρτήματος πρέπει να ανατεθεί αφενός στις τελωνειακές αρχές του Μεξικού και, αφετέρου, στις αρμόδιες υπηρεσίες της Επιτροπής των Ευρωπαϊκών Κοινοτήτων και στις τελωνειακές αρχές των κρατών μελών. Οι προαναφερθείσες αρχές αποφασίζουν σχετικά με όλα τα πρακτικά μέτρα και τις ρυθμίσεις που είναι αναγκαίες για την εφαρμογή του, λαμβάνοντας υπόψη τους ισχύοντες κανόνες περί προστασίας των δεδομένων. Δύνανται να προβαίνουν σε συστάσεις προς τα αρμόδια όργανα σχετικά με τις τροποποιήσεις που κρίνουν ότι πρέπει να γίνουν στο παρόν παράρτημα.

2. Τα Μέρη προβαίνουν σε διαβουλεύσεις μεταξύ τους και, ακολούθως, τηρούνται ενήμερα σχετικά με τους λεπτομερείς κανόνες εφαρμογής που υιοθετούν, σύμφωνα με τις διατάξεις του παρόντος. παραρτήματος. Ειδικότερα, πριν τεθεί σε εφαρμογή το παρόν παράρτημα, Μέρη πρέπει να γνωστοποιήσουν αμοιβαία τις αρμόδιες τελωνειακές αρχές που έχουν ορίσει για την εφαρμογή του παρόντος παραρτήματος. Ενδεχόμενες μεταγενέστερες αλλαγές πρέπει να γνωστοποιούνται.

Άρθρο 14

Άλλες συμφωνίες

1. Λαμβάνοντας υπόψη τις αντίστοιχες αρμοδιότητες της Ευρωπαϊκής Κοινότητας και των κρατών μελών, οι διατάξεις του παρόντος παραρτήματος:

- δεν επηρεάζουν τις υποχρεώσεις των Μερών δυνάμει οποιονδήποτε άλλων διεθνών συμφωνιών ή συμβάσεων,

- θεωρούνται συμπληρωματικές ως προς τις συμφωνίες αμοιβαίας συνεργασίας οι οποίες έχουν συναφθεί ή ενδέχεται να συναφθούν μεταξύ επιμέρους κρατών μελών και του Μεξικού.και

- δεν επηρεάζουν τις κοινοτικές διατάξεις που διέπουν την κοινοποίηση μεταξύ των αρμοδίων υπηρεσιών της Επιτροπής των Ευρωπαϊκών Κοινοτήτων και των τελωνειακών αρχών των κρατών μελών, οιονδήποτε πληροφοριών αποκτηθέντων στο πλαίσιο του παρόντος παραρτήματος οι οποίες ενδιαφέρουν την Κοινότητα.

2. Παρά τα προβλεπόμενα στην παράγραφο 1, οι διατάξεις του παρόντος παραρτήματος υπερισχύουν των διατάξεων οποιασδήποτε διμερούς συμφωνίας για αμοιβαία συνδρομή η οποία έχει συναφθεί ή πρόκειται να συναφθεί μεταξύ επιμέρους κράτους μέλους και του Μεξικού, στο βαθμό που οι διατάξεις της τελευταίας δεν είναι συμβατές με εκείνες του παρόντος παραρτήματος.

3. Όσον αφορά τα θέματα που αφορούν τη δυνατότητα εφαρμογής του παρόντος παραρτήματος, τα Μέρη διαβουλεύονται μεταξύ τους προκειμένου να επιλύσουν το θέμα στο πλαίσιο της ειδικής επιτροπής τελωνειακής συνεργασίας που θεσπίστηκε από το άρθρο 17 της απόφασης 2/2000 του κοινού συμβουλίου ΕΚ-Μεξικού.

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της δράσης

Πρόταση - Αποφασης του Συμβουλιου για τον καθορισμό της θέσης της Κοινότητας στο πλαίσιο του Μικτού Συμβουλίου ΕΕ-Μεξικού ενόψει της θέσπισης παραρτήματος στην απόφαση 2/2000 το οποίο αφορά την αμοιβαία διοικητική συνεργασία σε τελωνειακά θέματα

2. Σχετικό κονδύλιο του προϋπολογισμού

A-3600 Θέση A-1300

3. ΝΟΜΙΚΗ ΒΑΣΗ

Οι διαπραγματεύσεις για το εν λόγω παράρτημα έγιναν με βάση το άρθρο 17, παράγραφος 3 της απόφασης 2/2000 του Μικτού Συμβουλίου ΕΕ-Μεξικού που θεσπίστηκε στο πλαίσιο της συμφωνίας οικονομικής εταιρικής σχέσης, πολιτικού συντονισμού και συνεργασίας μεταξύ, αφενός, της Ευρωπαϊκής Κοινότητας και των κρατών μελών της και, αφετέρου, των Ηνωμένων Πολιτειών του Μεξικού.

4. Περιγραφή της δράσης

Στόχος του παραρτήματος αυτού είναι η πρόληψη, η επισήμανση και η δίωξη, μέσω της αμοιβαίας συνδρομής μεταξύ των αρμόδιων αρχών των ενδιαφερόμενων μερών, των δραστηριοτήτων που είναι αντίθετες προς την τελωνειακή νομοθεσία. Η συνδρομή αυτή συνίσταται κυρίως στη διαβίβαση πληροφοριών και εγγράφων που προκύπτουν από τις έρευνες και στην παρακολούθηση προσώπων, εμπορευμάτων και τόπων ή μέσων μεταφοράς. Το παράρτημα είναι αορίστου διάρκειας και δεν χρειάζεται ανανέωση.

Η διαχείριση του παραρτήματος γίνεται στο πλαίσιο της ειδικής επιτροπής για την τελωνιακή συνεργασία και τους κανόνες καταγωγής που ιδρύθηκε δυνάμει του άρθρου 17 της απόφασης 2/2000 του Μικτού Συμβουλίου ΕΕ-Μεξικού.

5. Κατάταξη των δαπανών/εσόδων

Μη υποχρεωτικές δαπάνες

6. Είδος των δαπανών/εσόδων

- Δαπάνες για την κάλυψη των κοινοτικών αποστολών στο Μεξικό κάθε δύο χρόνια.

- Ενδεχομένως, δαπάνες για συνεδριάσεις που δεν καλύπτονται από τις υπάρχουσες υποδομές.

7. Δημοσιονομικές επιπτώσεις

7.1 Τρόπος υπολογισμού του συνολικού κόστους της ενέργειας (σύνδεση μεταξύ των ατομικών δαπανών και του συνολικού κόστους)

7.2 Κατανομή του κόστους ανά στοιχείο της δράσης

Πιστώσεις αναλήψεως υποχρεώσεων σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.3 Λειτουργικές δαπάνες για μελέτες, συνεδριάσεις εμπειρογνωμόνων κλπ που περιλαμβάνονται στο Μέρος Β του προϋπολογισμού

Πιστώσεις αναλήψεως υποχρεώσεων σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα πιστώσεων αναλήψεως υποχρεώσεων /πληρωμών

εκατ. ευρώ

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΕΣ ΔΙΑΤΑΞΕΙΣ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

- Εφαρμογή των κοινοτικών κανονισμών.

9. Στοιχεία ανάλυσης κόστους/αποτελεσματικότητας

Αιτιολόγηση της εvέργειας:

Κύριος στόχος είναι η προστασία της ορθής συγκέντρωσης των παραδοσιακών ιδίων πόρων με τη θέσπιση συστήματος διαβίβασης των πληροφοριών μεταξύ των αρμόδιων υπηρεσιών σχετικά με τις παράνομες συναλλαγές ή τις συναλλαγές που μπορεί να είναι αντίθετες με την κοινοτική τελωνειακή νομοθεσία.

10. Διοικητικές δαπάνες (Τμήμα III, Μέρος Α του προϋπολογισμού)

Η κινητοποίηση των απαιτούμενων διοικητικών πόρων θα εξαρτηθεί από την ετήσια απόφαση της Επιτροπής για τη διάθεση πόρων, με βάση τον αριθμό των ανθρώπινων πόρων και των συμπληρωματικών ποσών που εγκρίνει η αρμόδια για τον προϋπολογισμό αρχή.

10.1 Επιπτώσεις στον αριθμό θέσεων

>ΘΕΣΗ ΠIΝΑΚΑ>

10.2 Συνολικές δημοσιονομικές επιπτώσεις των επί πλέον ανθρώπινων πόρων

ΣΕ EΥΡΩ

>ΘΕΣΗ ΠIΝΑΚΑ>

10.3 Αύξηση άλλων δαπανών λειτουργίας που προκύπτουν από την ενέργεια

ΣΕ EΥΡΩ

>ΘΕΣΗ ΠIΝΑΚΑ>

Τα παραπάνω ποσά ανταποκρίνονται σε δαπάνες 12 μηνών, χωρίς συγκεκριμένη αναφορά της ενέργειας.

Σημείωση: Οι πόροι που απαιτούνται για τις αποστολές των υπαλλήλων της Επιτροπής προέρχονται από την αναδιάθεση των υφισταμένων πόρων.